Într-o demonstrație puternică de susținere a vieții și a drepturilor femeii însărcinate, comunitatea din Fălticeni se pregătește să găzduiască, duminică, 24 martie, ediția a XV-a a Marșului pentru Viață. Evenimentul face parte din Luna pentru Viață, dedicată conștientizării nevoilor femeii aflate în situații de criză și protejării copilului nenăscut.
Sub deviza "Construim o lume pentru viață", participanții la marș se vor aduna la Biserica "Sfântul Ilie" din Fălticeni, începând cu ora 15:30, pentru a porni în marș la ora 16:00. Traseul include Piața Agroalimentară, Poliția, Spitalul Municipal, Primăria, Biserica "Adormirea Maicii Domnului", Aleea Pietonală, Piața "Nada Florilor", Catedrala "Învierea Domnului", și se va încheia la Biserica "Sfântul Ilie".
Organizat de către Protopopiatul Fălticeni și susținut de comunitatea locală, Marșul pentru Viață este un apel la sprijinirea femeilor însărcinate în nevoie și la protejarea dreptului fiecărui copil nenăscut la viață. Participanții vor pleda pentru construirea unei societăți care să ofere siguranță, respect și sprijin tuturor celor vulnerabili, începând cu momentul concepției.
Împreună construim o lume pentru viață
"Tema Lunii pentru viață și a Marșului pentru viață din acest an este <Construim pentru viaţă>. Construim o lume pentru viață, în care fiecare femeie însărcinată, aflată în situații de criză sau de vulnerabilitate, este sprijinită și ocrotită să poarte și să-și nască copilul în siguranță și în condiții decente. Construim împreună o lume în care ființa umană este protejată și prețuită încă de la concepție. Construim împreună comunități de sprijin pentru ca fiecare femeie însărcinată să aibă parte de siguranță, respect și de soluții la problemele cu care se confruntă.
Educăm împreună generația de mâine, pentru a transmite valorile de prețuire a fiecărei vieți umane, a relațiilor sănătoase, a respectului reciproc și a sprijinului pentru cei vulnerabili.
Femeia însărcinată are nevoie ca partenerul ei să-i fie primul sprijin, să fie responsabil și să ocrotească pe mamă și pe copilul ei nenăscut. Familia, prietenii, colegii de muncă constituie prima comunitate de sprijin din jurul femeii însărcinate și au datoria de o înțelege și de a o sprijini, astfel încât să-și aducă copilul pe lume în cele mai bune condiții posibile. Femeia însărcinată are nevoie de profesioniști empatici și competenți, medici, asistente medicale și moașe, asistenți sociali și funcționari publici și de organizații, care, împreună, să îi ofere sprijinul necesar pentru a parcurge în siguranță, demnitate și prețuire perioada sarcinii și a aduce copilul pe lume în cele mai bune condiții.
Femeia însărcinată are nevoie de autorități și de lideri politici care să construiască o legislație pro-viață, prin care să fie ocrotită, să-i fie respectate drepturile, să i se ofere sprijinul de care are nevoie și să fie prețuit copilul nenăscut.
Credem cu tărie că o societate civilizată are la bază respectarea, prețuirea și ocrotirea celor mai vulnerabili dintre noi și fiecare copil nenăscut are dreptul la viață încă din momentul concepției", se precizează în comunicatul Protoieriei Fălticeni.
Așadar, pe data de 24 martie 2024, Fălticeniul se va transforma într-un simbol al solidarității și al angajamentului față de viață, invitându-i pe toți să se alăture în această manifestare a valorilor fundamentale ale umanității.